
PROOEMIUM. 


Inter  praestantissimas  chirurgiae  medici naeque 
partes  haud  duhie  ponenda  est  oculorum  cu- 
ratio. Mirandum  vero  est,  quod  veteres,  qui 
alias  in  arte  nostra  tam  magna  sunt  assecuti,  in 
hac  tamen  re,  cum  in  reliquis  tum  maxime  in 
iis,  quae  ad  operationem  spectant,  exigua  tantum 
ve:  nihil  praestiterunt.  In  iis  novissimum  sae- 
culum summam  laudem  sibi  vindicavit.  Quam 
praeclara  enim  inventa,  quam  magna  sunt  me- 
rita, quibus  nostra  aetas  cum  operativam  chirur- 
giam tum  operativam  oculorum  curationem  au- 
xit atque  ornavit. 

Forsan  haud  absurde  aliquis  possit  conten- 
dere, cuique  aetati  quasi  proprium  tribuen- 
dum esse  studium:  sicut  veteres  maxime  morbis 
aculis  operam  dabant,  eamque  artis  nostrae  par- 
iem tantopere  adumbrabant,  ut  ei  a recentiori- 
bus  nihil  fere  accesserit,  ita  nostris  temporibus 
summo  studio  chirurgiam  amplectuntur,  et  in 
magnas  hcroicasque  operationes  ct  in  eam  par- 
tem, quae  ad  instrumenta  spectat,  maxime  in- 

cumbunt.  Qua  in  re,  quae  magna  nostrae  aeta- 
tis ingenia  praestiterunt,  posteri  grato  animo  re- 
cordabuntur. 

Hoc  tantum  dolendum  est,  quod  mens  hu- 
mana ad  praeclara  illa  tam  raro  recta  via  perve- 
nit, saepe  vero  aut  evagatur  aut  omnino  a fine 
proposito  aberrat.  Ita,  quae  admiranda  invenit 
nostra  aetas,  paulatim  tantum  et  ambagibus  est 
assecuta;  multi  vero  inventis  omnino  abusi  sunt, 
cujus  rei  saepe  acerbas  poenas  aegroti  dederunt, 
ita  ut  hic  quoque  probetur  illud:  quodcunque 
solidum  atque  perenne  vis  prodire,  antea  igne 
est  purgandum.  Ut  illud  omittam,  quod  rriuiti, 
neglecta  dexteritate,  omnia  instrumentis  sibi  per- 
agenda esse  putabant,  unde  nata  est  ingens  in- 
strumentorum inutilium  caterva,  alii  vero  tum 
etiam  ad  operationes  confugiebant,  cum  vel  om- 
nino vel  operationibus  certe  sanari  non  poterat, 
illud  maxime  mihi  commemorandum  est,  quod 
ad  propositum  meum  spectat,  scilicet,  quod,  qui 
novam  operationis  methodum  invenerunt,  eam 
et  ipsi  omnibus  exemplis  adaptare  et  aliis  quo- 
que oblrudere  studebant;  cum  de  pluribus  ope- 
rativae  chirurgiae  partibus  tum  maxime  de  cata- 
ractis curandis  hoc  dictum  volo. 

Sicut  quicunque  calculus  secundum  Civiale 
methodum  ex  organismo  non  potest  removeri, 

et  saepe  aliam  in  magno  atque  in  parvo  opera- 
tionem institui  oportet,  ita  in  curandis  cataractis 
quoque  ubique  eandem  viam  sequi  non  licet. 
Quod  quamvis  verissimum  nobis  esse  videatur, 
pauci  tamen  antea  satis  intellexerunt  atque  ad- 
tenderunt.  Causa  in  promptu  est.  Qui  enim  no- 
vam cataractae  curandae  methodum  inveniebat, 
nimio  studio  eam  amplexus,  quae  in  ea  minus 
apta  atque  perfecta  erant,  facile  praetervidebat. 
Sectatores  in  verba  magistri  jurabant,  ipsi- 
que  altius  investigare  negligebant.  Alii  vero  in 
ea  methodo,  in  qua  dexteritatem  aliquam  nacti 
erant,  acquiescentes,  reliquas  accuratius  cognos- 
cere non  curabant.  Etiam  illud  accedit,  quod 
inulti  solum  rudes  chirurgi  erant,  qui  parum 
diagnosi  operam  darent,  neque  duram  a molli 
cataracta  discernere  valerent,  et  quibus  in  men- 
tem non  veniret,  complicationes  respicere,  si 
forte  dyscrasiae  aliique  oculorum  morbi  aliam 
methodi  rationem  requirerent. 

Caque  ex  triginta  quatuor,  in  quibus  Daviel 
operationem  institueret,  decem  et  septem  sanatos 
esse  tradit,  quae  quidem  ratio,  si  nostram  aeta- 
tem spectamus,  in  felicissima  vocanda  est.  Cau- 
sam vero,  quare  operationes  ipsi  tam  male  cede- 
rent, non  solum  instrumentis  minus  aptis  atque 
imperfectis  tribuerim,  quippe  quae  maximam  par- 

tem  dexteritate  possent  compensari,  sed  in  eo 
potissimum  ponendam  esse  censeo,  quod  Daviel 
ubique  extractionem  adhibebat,  etiam  in  illis,  in 
quibus  prognosis  mala  esset,  atque  acu  adhibita 
haud  dubie  sanatio  speranda  fuisset.  Novissimis 
demum  decenniis  primum  intellectum  est,  cui- 
que cataractae  curandae  methodo  suas  esse  vir- 
tutes, sed  singulis  exemplis  unam  potissimum 
esse  eligendam,  prout  cataracta  sit  comparata, 
vel  cum  aliis  oculorum  vitiis  vel  dyscrasiis  com- 
plicata. Qua  de  re  licet  a nemine  jam  dubitetur, 
multaque  ab  aliis  praeclare  sint  disputata,  indi- 
cationes tamen,  ex  quibus,  quae  cuique  exemplo 
sit  apta  methodus,  possit  dijudicari,  nimis  adhuc 
dispersae,  neque  satis  accurate  compositae  sunt. 
Praeterea  etiam  nunc  permulti  inveniuntur,  qui 
nimio  amore  unam  quandam  methodum  exerce- 
ant, quantumque  inde  oriatur  periculum,  non 
considerent.  Quare  equidem  facturus  operae 
pretium  mihi  visus  sum,  si  eas,  quae  hucusque 
a medicis  prolatae,  passim  reperiuntur,  indica- 
tiones in  unum  conferrem,  simulque,  quam  per- 
niciosum sit  in  eligenda  methodo  earum  nullam 
rationem  habere,  paucis  significarem. 


CAPUT  I. 


Priusquam  de  indicationibus  ipsis  disseram,  paucis 
varias  methodos,  quibus  ad  hoc  tempus  utuntur, 
recensere  mihi  liceat. 

Tres  sunt  curandae  cataractae  methodi,  quarum 
unaquaeque  id  spectat,  ut  corpus  obfuscatum  ab 
oculi  axi  submoveatur. 

A.  Ceratotomia,  qua  lens  ex  oculo  cornea  incisa 
extrahitur. 

Nonnulli  etiam  incisa  sclerotica  lentem  ex  oculo 
removere  tentarunt,  quae  methodus  primum  a Benj. 
Bellio  *)  proposita  a plurimis  jure  non  est  recepta, 
cum  eam  periculosissimam  esse  sponte  appareat. 

Ceratotomia  ipsa  variat,  prout  cornea  vel  in  parte 
inferiore  vel  in  superiore  inciditur,  quam  posterio- 
rem rationem  vir  illustrissimus  a Graefe  praecipue 
exercet  recteque  defendit  **). 


*)  Wundarzneilcunde  edit  III.  pag.  217.  Ecarleus  solum- 
modo, quantum  scio,  circa  vivos  instituit,  vide  An  Acc.  of  a 
new  method.  of  operat.  Lond.  1807. 

**)  Vide  desseu  Jaliresbericlit  des  cliniscli.  cliirurg.  augen- 
arztlichen  Instituts  von  1826,  27,  u.  28.  u.  Gracfc  u.  v.  Walthcrs 
Journ.  IX.  15.  p.  541. 

B.  Sclerot iconyxis.  Lens  secundum  hanc  metho- 
dum in  oculo  remanet,  sed  ab  oculi  axi  re- 
movetur, dum  aut  deprimitur,  quae  methodus 
vetustissima,  aut  reclinatur  aut  ad  latus  collo- 
catur aut  denique  discinditur* 

C.  Ceratonyxis , novissima  methodus,  ex  qua  lens 
et  capsula  praecipue  comminuuntur  ac  resor- 
ptioni committuntur,  vel  etiam  deprimuntur. 

Animadvertendum  est,  discisionem  plerumque,  si 
nihil  obstat,  per  ceratonyxin,  depressionem  cum  recli- 
natione atque  dislocatione  per  scleroticonyxin  institui. 

DE  CERATO  TOMI  A CUM  EXTRACTIONE 

LENTIS. 

ARGUMENTA,  QUAE  EAM  GENERATIM  DEFENDANT. 

Inter  ea,  quibus  haec  cataractae  curandae  metho- 
dus reliquis  omnibus  praestat,  hoc  maxime  nominan- 
dum est,  quod  ea  potissimum  finis  efficitur,  operationi 
praepositus,  ut  opaca  lens  ab  axi  optico  omnino 
removeatur,  quare  operationem  radicalem  eam  di- 
cere licet.  Ita  cataracta  ipsa  in  posterum  nihil  de- 
trimenti afferre  potest,  quod  quidem  ne  liat,  lente 
depressa  vel  reclinata  vel  discisa,  maxime  est  ve- 
rendum; his  enim  operationibus  facile  fit , ut  lens 
in  oculo  retenta  rursus  emergat,  aut  ab  organismo 
dissociata  ut  corpus  alienum  irritet,  et  saepe  in- 
llammationem  chronicam  alat,  atque  visui  eo  magis 
noceat,  quo  minus  resorptio  succedit.  Experientia 
docet,  extractionem  prae  ceteris  methodis,  etiamsi 


unaquaeque  optime  cedat,  visum  reddere  clariorem, 
atque  ita  aegroti  desiderio  maxime  satisfacere.  In 
Ceratotomia,  si  quidem  operatorem  dexteritas  non 
deficit,  nobiliores  et  ad  videndum  necessariae  oculi 
partes,  inprimis  retina  atque  corpus  ciliare,  non  tanto, 
ne  laedantur,  periculo  sunt  expositae,  quam  in  re- 
liquis methodis,  maximeque  in  scleroticonyxi.  Si 
denique  te  ipsum  respicias  operatorem,  ars  tua 
multo  major  atque  magnificentior  videtur,  atque  ani- 
mum aegroti  tibi  conciliat,  quippe  qui  corpus  de- 
testatum oculis  ejus  possis  proponere,  prosperum- 
que  successum  ei  probare.  Eam  vero  ob  causam 
hanc  operationem  non  esse  eligendam,  si  quae  ad- 
sint contraindicationes,  non  opus  est  monere,  quam- 
quam negari  non  potest,  interdum  reperiri,  qui  nulla 
alia  re  commoti  extractiones  exerceant. 

QUAE  EI  GENERAT1M  SINT  OPPONENDA. 

Primum  inter  omnes  haec  methodus  est  diffi- 
cillima, quare  saepe  fieri  videmus,  ut  operatio  male 
succedat,  atque  ita  in  totam  vitam  eventum  habeat 
infelicissimum;  non  enim,  ut  reliquae,  iterum  insti- 
tui potest.  Qui  igitur  magnam  dexteritatem  sibi  non 
acquisivit,  neque  in  cadaveribus  saepenumero  eam 
operationem  exercuit,  omnino  ab  cataractis  curandis 
manus  abstineat. 

Si  medicus  asperius  agat  neque  satis  promptus 
sil  in  omnibus  operationis  momentis,  fieri  potest, 
ut  corpus  vitreum  prolabatur,  quod,  cum  major  pars 

effunditur,  visum  plane  extinguere  possit.  Saepe 
etiam  iris,  etsi  non  statim,  tamen  post  aliquos  dies 
prolabitur  cum  magno  oculi  detrimento.  Oculi  lae- 
sio magis  extensa  quam  in  reliquis,  inflammatio 
saepe  multo  acutior,  quae,  si  cura  secundaria  post 
extractionem  non  accuratissime  instituitur,  atque  per 
longum  tempus  continuatur,  facile  in  malum  verti 
potest;  itaque  in  hac  methodo  prosper  successus 
multo  magis  a cura  secundaria  atque  vita  congruenti 
aegroti  pendet.  Semilunaris  cicatrix  corneae  induci- 
tur, quae  quodammodo  oculum  deturpet,  minus  ta- 
men, si  incisio  ad  superiorem  corneae  partem  insti- 
tuitur, ita  ut  cicatrix  a palpebra  superiori  obtegatur. 

Cum  cornea  incisa  noununquam  sublevetur,  aer 
in  oculum  immittitur,  quo  iris  et  internae  oculi  par- 
tes irritantur,  etsi  enim  purus  aer  secundum  Claris- 
simum virum  a Waltlier  non  nocet,  recte  tamen  ille 
addit,  eum  nocere,  si  hermelice  includatur,  atque  ita 
corrumpatur.  Cum  lens  per  pupillam  transit,  atque 
paulo  major  est,  accidit  interdum,  ut  iris  contunda- 
tur, praecipueque  margo  inferior  prematur,  unde 
iridis  inflammatio  acuta  simul  cum  atresia  pupillae 
sequi  potest.  Cataractae  secundariae  ex  hac  me- 
thodo saepius  exsistunt,  quam  recte  instituta  depres- 
sione rcclinationeque. 

DE  INDICATIONIBUS  ATQUE  CONTR  VINDI- 
CATIONIBUS HUJUS  METHODI. 

Cum  ceratotomia  methodus  radicatis  recte  possit 
nominari,  ideoque  princeps  omnium,  nisi  contrain- 
dicationes  obstant,  semper  in  usum  vocanda  sit,  hoc 
in  loco  sufficit  explicare  praecipue,  quaenam  sint 
momenta,  quae  hanc  methodum  adhibere  vetent. 
Deinde  nonnullae  indicationes  sequantur,  quae  ma- 
xime hanc  methodum  in  usum  vocant. 

I.  QUAE  MAGIS  MINUSVE  CERATOTOMIAE  OBSTANT. 

1)  Si  palpebrae  parum  hiant,  vel  bulbus  nimium 
recedit;  ita  enim  ceratotomia  non  nisi  magna  cum 
difficultate  institui  potest,  et  incisio  plerumque  tam 
angusta  fit,  ut  Iens  aegerrime  transeat  per  aper- 
turam. 

2)  Ubi  camera  anterior  sublata,  aut  tam  angusta 
est,  ut  incisione  facile  iris  laedatur,  quae  laesio  ple- 
rumque inflammationem  acutam  provocat. 

3)  In  incipiente  synchysi;  extractionem  cataractae 
enim  in  ea  prolapsus  corporis  vitrei  sequeretur. 

4)  In  cataracta  laborantibus,  si  infantes  aut  coeci 
nati  sunt,  ceratotomia  non  est  adhibenda,  quia  pro- 
pter nimiam  oculi  volutationem,  ne  incisio  male  suc- 
cedat, vel  corpus  vitreum  prolabatur,  valde  est  ve- 
rendum. 

5)  Ubi  aegroti  saepius  cephalalgia  laboraverunt, 
ceratotomiam  ne  eligas,  cum  propter  maguam  irri- 


talionem  traumaticam  encephalitis  facile  possit  pro- 
vocari. 

(i)  Si  aegrotus  est  magna  vulnerabilitate,  eam,  quae 
minime  laedit,  methodum  elegi  oportet,  praecipue  ce- 
ratonyxin;  ex  ceratolomia  autem  febris  atque  suppu- 
ratio bulbi  nasci  posset. 

f 

7)  Arcus  senilis  si  majori  in  gradu  adest,  atque 
homo  praeterea  senectutis  imbecillitate  laborat;  ita 
enim  vix  sperari  potest,  fore,  ut  incisio  semilunaris 
coalescat.  Ubi  vero  minori  in  gradu  adest,  cera- 
totomia  bona  prognosi  institui  potest,  et  ipse  sae- 
pius eam  prospero  successu  institutam  observavi. 

8)  In  Myosi,  quae  etiam  instillatione  belladonnac 
non  sublevetur;  lens  enim  aut  omnino  non  transit 
per  pupillam,  aut  nisi  magna  cum  irritatione  atque 
laesione  iridis. 

9)  Synechia  partialis  cum  cornea,  nisi  inflamma- 
tio sublata  est.  Si  vero  inflammatio  omnino  sublata 
atque  synechia  ita  posita  est,  ut  incisio  semilunaris, 
synechia  intacta,  aut  ad  partem  inferiorem  aut  ad 
superiorem  corneae  fieri  possit,  causam  non  video, 
quare  non  sit  ceratolomia  instituenda  *). 

10)  Magna  mollisque  lens ; margo  iridis  transitu 
lentis  per  pupillam  irritaretur;  accedit,  quod  plerum- 
que dyscrasiae  cum  ea  conjunctae  sunt,  atque  camera 
anterior  magnitudine  ejus  arctatur. 


*)  Exemplum  prosperi  successus  annotavit  Janin  in  libro 
suo  p.  218. 

11)  Si  cornea  planior  est;  ita  est  camera  anterior 
angusta,  atque  incisio  plerumque  lit  minor,  quam  ut 
cataracta  possit  transire  aperturam;  laesio  iridis  etiam 
verenda  est. 

12)  In  magna  propensione  ad  inflammationem 
erysipelatoden;  ceralolomia  enim  facile  suppuratio- 
nem consumptionemque  bulbi  provocaret. 

13)  In  panno  conjunctivae  nunquam  ceratoto- 
mia  est  eligenda,  si  quidem  omnino  operationi 
locus  est;  sequeretur  enim  chemosis,  blennorrhoea 
cum  bulbi  suppuratione. 

14)  In  gutta  rosacea,  quae  derivanda  est  praeci- 
pue ab  herpete  vel  scorbuto,  extractio  omnino  omit- 
tenda; sed  etiam  reliquae  operationes  cum  prognosi 
dubia  adhibentur. 

15)  Epileptici  cataracta  laborantes  non  sunt  cu- 
randi per  ceralotomiam. 

16)  Si  bulbus  ad  ophthalmiam  est  propensior, 
praecipue  si  suspectus  in  eo  rubor  et  pachybleplia- 
rosis  observatur,  ccratotomia  omnino  abstinendum 
est;  ceratonyxis  vel  scleroticonyxis,  cura  prophyla- 
ctica  per  longum  tempus  continuata,  interdum  ad- 
mitti possunt. 

17)  In  iridis  morbis,  in  quibus  omnis  cataractae 
operatio  valde  dubia  est,  maxime  extractio  est  con- 
traindicata. 

18)  In  hominibus  leucophlegmaticis,  (quibus  sci- 
licet est  pallidus  atque  nitidus  color  faciei)  et  qui 

netate  jam  sunt  progressi ; hic  enim  prius  suppuratio 
quam  cicatrisatio  vulneris  corneae  facile  sequitur. 

19)  In  hominibus  perquam  sensibilibus  magnis 
difficultatibus  ceratotomia  est  implicata,  et  propter 
musculorum  oculi  spasmum  corpus  vitreum  facile 
prolabitur. 

20)  Cataracta  natatilis  extractioni  obstat,  quia 
secundum  clariss.  virum  a Walther  in  ea  spasmus 
musculorum  oculi  exsistit.  — Secundum  Benedict  *) 
etiam  eam  ob  causam  est  omittenda  ceratotomia, 
quia  verendum  sit,  ne  lens,  capsula  incisa,  potius  ad 
inferiorem  partem  camerae  posterioris  decidat,  quam 
prosiliat,  atque  tum  ejus  exceptione  cum  pincetta 
vel  hamulo  iris  valde  laedatur. 

21)  In  cataracta  capsulo- lenticulari  cum  bursa 
ichorem  continente  ceratotomia  instituenda  non  est. 
Adam  Schmidt  **)  in  iis  reclinationem  adhibet}  hic 
post  extractionem  iritidem,  quae  visum  omnino  di- 
sturbaret, semper  sequi  observabat. 

22)  In  obstinatis  potatoribus,  etsi  ceratotomia 
non  omnino  contraindicata  est,  (etenim  sunt  exem- 
pla, in  quibus  prospero  cum  successu  instituta)  ma- 
gna tamen  opus  est  providentia,  atque  haud  raro 
ea  prorsus  abstinendum  esse  puto. 

23)  Si  oculi  nimis  convexi  sunt;  in  ceratotomia 

palpebra 


*)  Dossen  Ilandbuch  4r  Band.  S.  150. 

**)  In  sciner  Abbandl.  iib.  ISacIist.  u.  Iritis  S.  21. 

palpebra  inferior  continuo  vulnus  irritaret,  vel  in 
ipsum  se  insinuaret,  simulque  prolapsus  corporis 
vitrei  metuendus  esset.  Fortasse  methodus  illuslr.  viri 
a Graefe , incisionis  ad  superiorem  partem  corneae 
instituendae,  aptior  sit. 

21)  In  cataracta  trabeculari  ceralotomia  non  est 
instituenda,  quamvis  Beer  eam  commendaverit,  qui 
hic  methodum  complicatam  praecipit,  ut  primum  acu 
cataracta  ab  uvea  solvatur,  deinde  extractio  adhi- 
beatur. Suadenda  est  iu  ea  maxime  discisio  cata- 
ractae per  ceratonyxin;  quod  plerumque  in  juvenili 

9 

aetate  occurrit,  resorptio  exspectari  potest. 

25)  Concretio  lentis  cum  capsula  atque  capsulae 
cum  corpore  vitreo  et  corona  ciliari  ceratotomiam 
vetaret,  si  ea  antea  jam  posset  cognosci ; plerumque 
non  apparet,  priusquam,  ceratotomia  facta,  lens  post 
capsulae  incisionem  nequaquam  prosilit.  Beer  prae- 
cipit, incisione  facta  lentem  acu  figere,  et  tum  sur- 
sum deorsum  movere,  quo  solvatur  ab  conjunctione 
innormali}  deinde  extractionem  plerumque  bene  ce- 
dere sine  corporis  vitrei  prolapsu.  Attamen  haec 
ratio  cum  successu  non  semper  in  usum  vocatur  *). 

26)  In  cataracta  lactea  atque  purulenta  5 in  iis 
ccratonyxis  longe  aptior. 

27)  In  cataracta  cystica,  tremula,  etiam  in  arida 
siliquata  Beer  extractionem  quidem  commendavit  at- 


*)  Vide  Oplithahnologische  Bibliothek  von  Schmidt  u.  Himly 
II.  1,  168.  s(jcj. 

que  instituit,  sed  ea  methodus  non  est  imitanda, 
quia,  cum  cataracta  hamulo  atque  ligula  excipitur, 
oculus  maxime  laeditur.  In  iis,  pro  rei  statu,  aut 
ceratonyxis  aut  scleroticonyxis  adhibenda  est. 

28)  Postremo  plerumque  in  omnibus  dyscrasiis 
ceratotomia  vetita  est,  inter  quas  rheumatismum  re- 
fero, scrofulosin,  catarrhum,  denique  arthritidem. 
In  arthritide  plerumque  omni  operatione  abstinendum 
est;  si  minori  in  gradu  autem  adsit,  eligas  ex  omnibus 
ceratonyxin ; scleroticonyxis  omnino  vetita  est. 

II.  QUAE  MAXIME  CERATO  TOMI  AM  INDICANT. 

1)  Cataracta  dura  atque  magna,  nisi  aliud  im- 
pedimentum ceratotomiae  obstat.  In  ea  detrimenta, 
quae  cum  reliquis  methodis  sunt  conjuncta,  maxime 
apparerent.  Depressione  praecipue  retina  atque  nervi 
ciliares  propter  angustiam  camerae  posterioris  irri- 
tarentur, et  amaurosis  provocari  posset  *).  Disci- 
sionem  autem  difficillime  perficeres,  etiamsi  bene 
cederet,  resorptio  in  duris  cataractis  ex  sententia 
non  eveniret. 

2)  In  cataracta  pyramidata;  quod  ea  plerumque 
in  pupillam  prominet,  depressio  non  nisi  magno 
cum  periculo  institui  potest. 

3)  In  complicatione  cataractae  cum  incipiente 
hydrophlhalmia,  siquidem  corpus  vitreum  non  la- 
borat; si  enim  synchysis  adesset,  omnis  operatio 


*)  Vide  Beer  II.  Daml  S.  332. 

frustra  susciperetur,  et  in  extractione  corpus  vitreum 
etiam  prolaberetur.  Ceratotomia  est  simul  cura  pal- 
liativa  contra  hydropem;  omnis  operatio  cum  acubus 
autem  inflammationem  traumaticam  provocaret,  at- 
que hydropem  augeret.  Providentiae  causa  metho- 
dum Wenzelii  eligas,  atque  obliquam  incisionem 
corneae  facias,  vel  etiam  aptum  forsan  sit,  quar- 
tam corneae  inferioris  partem  incidere,  et  deinde 
lentem  Bloemeri  pincetta  extrahere. 


CAPUT  II. 


DE  SCLEROTICONYXI. 

ARGUMENTA,  QUAE  IN  UNIVERSUM  EAM  TUEANTUR. 

Haec  curationis  methodus  contra  omnes  cataractae 
formas  prospero  cum  successu  in  usum  jam  vocata 
est;  tum  illud  maxime  in  ea  laudandum  est,  quod,  si 
forte  primum  non  bene  cedat,  iterum  vel  saepius 
repeti  potest,  quod  in  extractione  fieri  nequit.  Deinde 
operatio  ipsa  longe  facilior  quam  ceratotomia,  ocu- 
lus multo  minus  laeditur,  iridi  atque  corneae  par- 
citur, nulla  corneae  cicatrix  visum  impedit.  Cum 
aegrotus  timidior  est  atque  obedientiam  detrectat, 

2* 

etiam  haec  operatio  adhiberi  potest;  item  in  d3r_ 
scrasiis  atque  in  magna  vulnerabilitate  ea  potius 
quam  ccratotomia  eligenda  est.  In  ea  tanti  non  est 
momenti  cura  secundaria,  oculus  aeque  ac  in  cera- 
lonyxi  curantis  arbitrio  commissus;  depressione  etiam 
capsula  plane  removetur,  ut  ab  hac  parte  catara- 
cta secundaria  minus  quam  in  ccratotomia  verenda 
sit.  Denique  etiam  ab , experientia  ipsa  haec  metho- 
dus maxime  probatur,  quippe  cum  in  extractione 
ex  viginti  operationibus  certe  tres,  in  hac  vero  vix 
una  minus  prospere  cedat. 

QUAE  GEERATIM  CONTRARIA  SINT. 

Inter  omnes  methodos  in  hac  solum  retina  laesioni 
est  obnoxia,  quae  si  laeditur,  amaurosis  sequi  pos- 
sit. Acu  infixa  nulla  operatoris  culpa  nervi  ciliares 
incidi  possunt,  unde  magna  nausea,  vomitus  et  gra- 
vissimi capitis  dolores  plerumque  oriuntur,  quae 
malum  eventum  saepe  secum  ferunt.  Lens  depressa 
tota  aut  aliqua  ex  parte  rursus  emergere  potest.  Ar- 
teriae centrales  interdum  laeduntur,  ita  ut,  si  san- 
guis in  camera  posteriori  oculi  accumulatur,  magna 
inflammatio  facile  provocetur.  Depressione  fere  om- 
nes oculi  membranae  offenduntur,  et  corpus  depres- 
sum saepe  per  longum  tempus  inflammationem  chro- 
nicam alit. 

J.  INDICATIONES  SCLEROTICON YXIS. 

1)  Cataracta  capsularis  j capsula  enim  obscurata 
commodissime  deprimitur. 

2)  Cataracta  natatilis;  quoniam  omnino  fere 
soluta  depressionem  atque  reclinationem  facillime 
admittit. 

3)  Synechia  posterior;  quia  deprimendo  adhae- 
siones plerumque  sponte  solvuntur. 

4)  Cataracta  adhaerens,  i.  e.  cohaesio  lentis  cum 
capsula  et  hujus  cum  uvea. 

5)  Maculae  corneae  et  scrofulosis  quoque,  quia 
ex  hac  facillime  maculae  oriuntur. 

6)  Myosis,  quae  instillatione  belladonuae  tolli 
non  potest. 

7)  Cataracta  arida  siliquata,  tremula  et  omnes 
cataractae  minores,  quae  facile  deprimi  possunt. 
Interdum  in  depressione  cataracta  arida  siliquata 
exsilit,  atque  ita  nullo  modo  acu  ab  axi  optico 
removeri  potest.  Tum  extractio  eligenda  est,  atta- 
men in  infantibus,  in  quibus  talis  cataracta  saepe 
observatur,  cum  ea  providentia,  ut  solummodo  cor- 
neae inferior  pars  quadrans  incidatur  atque  tum 
cum  pincetta  Bloemeri  cataracta  extrahatur.  Tali 
modo  quidem  corpus  vitreum  omnino  prolabi  non 
potest. 

8)  Pannus  conjunctivae;  is  enim  in  eo  loco,  quo 
sclerotica  acu  transfigitur,  quamvis  auctus,  non 
tantopere  visui  officeret,  quam  in  ceralonyxi. 

9)  Synechia  iridis  cum  cornea  atque  partialia 
slaphylomata  corneae. 

10)  Cataracta  capsulolenticularis. 

11)  Cataracta  secundaria,  praecipue  capsulae  po- 
sterioris, quae  depressione  prius  quam  reliquis  me- 
thodis curatur.  Deinde  partes  ab  extractione  aut 
ceralonyxi  superstites  commodissime  deprimuntur. 

II.  QUIBUS  IN  CASIBUS  SIT  OMITTENDA. 

1)  In  dura  magnaque  cataracta. 

2)  Si  camera  posterior  angusta  est;  non  facile 
tum  caveres,  ne  corpus  ciliare  laederetur.  Quod 
nonnulli  proposuerunt,  acum  per  corpus  vitreum 
omnino  producere,  non  probatur  viro  clarissimo 
a Walther. 

3)  In  cataractis  mollioribus,  ut  in  lactea,  quia 
in  iis  depressio  non  succederet,  sed  cataracta  plu- 
res  in  partes  divideretur. 

4)  In  arthritide,  quod  ea  maxime  inter  omnes 
oculi  membranas  scleroticam  praecipue  occupat. 

5)  In  parva  atque  primaria  mydriasi;  tum  su- 
spicandum est,  uveam  atque  corpus  ciliare  affe- 
cta esse. 

6)  In  cataracta  pyramidata;  propter  ejus  pro- 
minentiam per  pupillam  depressione  iris  valde  of- 
fendi posset. 

7)  In  magna  propensione  ad  inflammationem  ery- 
sipelatoden  non  solet  elegi  haec  methodus. 

8)  lii  varicositate  corporis  ciliaris;  si  quidquam 
ab  operatione  sperandum  est,  solum  ceratonyxis 
eligenda  est. 


€ A P U T III. 


DE  CERATONYXI. 

ARGUMENTA,  QUAE  IN  EJUS  FAVOREM  GENERAT1M 
PROFERRI  POSSINT. 

Haec  cataractae  curandae  methodus  ea  est,  qua  inter 
omnes  minime  oculus  laedatur;  cornea  solum  vul- 
nere afficitur,  eoque  perparvo;  omnes  partes  nobi- 
liores et  ad  videndum  necessariae  nulli  laesioni 
obnoxiae  sunt.  Vix  cicatrix  corneae  postea  animad- 
verti potest,  prolapsus  neque  iridis  neque  hialoideae 
metuendus  est,  etiam  inflammatio,  quae  sequitur,  ple- 
rumque est  minoris  momenti,  ita  ut  cura  secunda- 
ria vix  requiratur.  Acus  motus  semper  oculis  per- 
sequi possumus,  neque  volutationes  oculi  operationem 
impediunt,  cum  medicus  ipse  motus  oculi  ad  libitum 
dirigere  possit.  In  quavis  oculi  constructione,  quae 
reliquis  methodis  minus  respondet,  ut  si  bulbus  ni- 
mis recedit,  vel  palpebrae  parum  hiant,  vel  camera 
anterior  poslcriorve  valde  angusta  est,  ceratonyxis 

institui  potest.  Deinde  nihil  impedit,  quin  haec  me- 
thodus saepius  repetatur,  quod  est  magni  momenti, 
si  enim  successus  in  prima  operatione  minus  re- 
spondeat, spes  tamen  restat,  fore  ut  secunda  voto 
sufficiat.  Operatori  ipsi  haec  methodus  ex  omnibus 
est  facillima,  adeo  cum  manu  dextra  in  utroque  oculo 
cerat  onyxis  institui  potest. 

QUAE  IN  UNIVERSUM  CERATONYXI  CONTRARIA  SINT. 

His  omnibus  praestantiis  raro  tantum  haec  me- 
thodus in  usum  vocatur,  quia  cataracta  maxime  in- 
venitur in  senibus,  qui  vi  resorptionis  fere  omnino 
carent^  deinde  etiam  in  cataractis  duris  discisio 
omittenda  est,  depressio  autem  multo  aptius  per  scle- 
roticonyxin  perficitur.  I11  ceratonyxi  pars  anterior 
corporis  vitrei  plerumque  quodammodo  laeditur, 
atque  destruitur,  quod  secundum  nonnullos  ophthal- 
mologos  visui  aliquantum  detrimenti  adfert.  Non- 
nunquam  reliquis  resorptis  flocci  capsulae  cum  mar- 
gine iridis  concreti  resident,  quo  visui  nocetur;  tum 
nova  operatio  non  commode  neque  sine  laesione 
iridis  institui  potest.  Nonnulli  ophthalmologi  ex  hac 
methodo  inflammationem  corneae  internarum  lamel- 
larum, et  tunicae  Descemelii,  secundum  Schneider 
ii  itidem  chronicam  nominatam,  saepius  nasci  con- 
tendunt. 

i.  UBI  CERATONYXIS  INDICATA  EST. 

1)  Ubi  aegroti  infantes  aut  cocci  editi  sunt;  re- 
liquae methodi  propter  nimiam  oculi  volutationem 
non  aptae  sunt. 

2)  In  omnibus  cataractis  mollibus,  inprimis  in 
cataracta  lactea,  caseosa  atque  gelatinosa. 

3)  In  arthritide  ex  omnibus  methodis  solum  cc- 
ratonyxis  eligenda  est,  si  quidquam  ab  operatione 
sperare  potes. 

4)  In  magna  vulnerabilitate. 

5)  Si  palpebrae  parum  hiant. 

6)  In  cataracta  complicata  cum  corporis  ciliaris 
varicositate;  si  qua  spes  in  operatione  posita  est, 
ceratonyxis  solum  adhiberi  potest.  — 

7)  Secundum  illustris,  virum  a Wcilther  cerato- 
nyxjs  solum  indicata  est  in  synchysi  incipiente,  ubi 
cataracta  neque  deprimenda  neque  extrahenda  sit; 
depressione  nihil  profici,  et  experientiam  sc  docuis- 
se, in  synchysi  resorptionem  valde  auctam  atque  ca- 
taractam plerumque  mollem  esse. 

8)  In  magnis  cataractis,  cum  ceratotomia  non 
nisi  magna  cum  difficultate  institui  potest*),  cera- 
lonyxis  prae  scleroticonyxi,  si  qua  spes  resorptio- 
nis restat,  indicata  est;  depressione  magnae  cataractae 
retina  atque  corpus  ciliare  valde  laederetur,  atque 

*)  Supra  jam  dictum  est,  nonnunquam  in  magna  cataracta, 
qua  iris  nimis  protrusa  sit  ct  camera  anterior  fere  plane  su- 
blata, ceratotomiam  vix  posse  institui,  quin  iris  laedatur. 

facile  secundum  Beer  vomitus  et  amaurosis  seque- 
retur *). 

9)  Jn  oculo  plano  parvoque,  ubi  simul  camera 
et  anterior  et  posterior  saepe  angusta  est,  praecipue 
est  ceratonyxis  indicata. 

10)  In  magna  propensione  ad  inflammationem 
erysip elato d en  ceratonyxis  solum  neque  nonnisi  tem- 
pestate opportuna  in  usum  vocanda  est.  Sclerotico- 
nyxis  etiam  eam  ob  causam  elegi  non  licet,  quod 
majorem  reactionem  excitat,  atque  ita  suppurationem 
bulbi  facile  provocaret.  A ceralonyxi  eo  magis  pro- 
sper successus  sperari  potest,  quia  hic,  ut  nonnulli 
se  animadvertisse  dicunt,  resorptio  celeriter  pro- 
cedit **). 

11)  In  exsudatione  uveae  atque  synechia  poste- 
riori, quae  majori  in  gradu  adest,  prae  ceteris  di- 
scisio  lentis  est  instituenda,  unicum  refugium,  etiamsi 
spes  exigua  sit,  fore  ut  resorptio  procedat.  Neque 
depressio  neque  extractio  admitti  potest,  cum  facile 
iritis  atque  atresia  pupillae  inde  orirentur. 

12)  In  cataracta  trabeculari  ceratonyxis  aptissima 
est;  quia  plerumque  in  aetate  juvenili  occurrit,  re- 
sorptio bene  progredi  solet. 

13)  Cachexiae  vel  dyscrasiae  nondum  omnino 
restinctae  solum  hanc  methodum  admittunt. 

*)  Quae  in  ea  interdum  occurrit  mydriasis  non  obstat  ca- 
taractae curandae,  quia  ex  magna  lente  neque  cx  amaurosi  etc. 
nata  est. 

**)  Vide  lienediet  4r  Bd.  S.  141. 

14)  Mydriasis  pura  atque  primaria,  retina  non 
laborante,  indicat  ceratonyxin ; quia  plerumque  cum 
ea  suspectus  corporis  ciliaris  status  conjunctus  est, 
scleroticonyxis  locum  non  habet. 

15)  ln  gutta  rosacea,  quae  derivanda  est  ab  her- 
pete, solummodo  ceratonyxis  eligenda  est. 

II.  UBI  CERATONYXIS  EST  OMITTENDA. 

1)  In  hominibus  aetate  jam  provectis,  in  quibus 
adest  ossificatio  cartilaginum,  vasa  majora  jam  clausa 
sunt,  atque  minora  vasa  resorbentia  omnino  tum 
certe  evanuerunt,  cataractam  comminutam  resorptum 
iri,  nulla  fere  spes  est;  tum  eo  magis  ceratonyxis  est 
omittenda,  quo  durior  cataracta. 

2)  In  omnibus  duris  cataractis,  etiam  in  homi- 
nibus minoris  aetatis,  discisio  difficillima  atque  re- 
sorptio vix  speranda  est. 

3)  In  Myosi,  quae  instillatione  belladonnae  non 
tollitur. 

4)  In  nubeculis  dynamicis  corneae. 

5)  In  panno  conjunctivae;  in  loco,  quo  cornea  acu 
transfigitur,  pannus  augeretur  atque  visui  officeret. 

6)  In  cataracta  coriacea  atque  aridosiliquata,  quae 
accommodatae  sunt  solummodo  depressioni. 


Hae  fere  sunt  indicationes  atque  contraindica- 
tiones  in  diversis  cataractae  operandae  methodis 
observandae. 

Ex  rationibus  iis,  quas  in  eligenda  methodo  max- 
ime spectandas  plus  minusve  exposui,  nemo  non  iu- 
telliget,  quam  sit  perniciosum  atque  perversum,  uni 
tantum  methodo  adhaerere,  vel  non  secundum  in- 
dicationes, sed  prout  lubet,  methodos  variare.  Ne- 
que de  eo  quisquam  dubitabit,  quin  ad  observandas 
indicationes  ophthalmiatrus  morborum  formas  ex 
symptomatibus  externis  cognoscendi  omnino  peritus 
esse  debeat. 

Etsi  forsan  non  alienum  fuisset,  indicationibus 
atque  contraindicationibus,  ex  quibus  quaeque  me- 
thodus pendeat,  eas  adjungere  contraindicationes, 
quae  omnibus  methodis  sunt  communes,  i.  c.  ubi 
nulla  salus  ab  operatione  sperari  potest,  hoc  tamen 
a proposito  meo  nimis  abhorrebat:  quippe  qui  vo- 
luerim unicuique  methodo  praestantiam  suam  vin- 
dicare, atque  fines  constituere;  praeterea  rationes, 
quae  omni  operatione  abstinere  jubent,  nimis  obviae 
atque  in  promptu  sunt,  quam  ut  longa  descriptione 
opus  sit;  in  vera  amaurosi,  glaucomate  atque  in  gra- 
vioribus morbis  reliquarum  corporis  partium,  prae- 
cipue in  scorbuto  exculto  operationem  non  esse  ad- 
mittendam, cuique  satis  notum  est. 

Priusquam  huic  operi  finem  imponam,  hoc  solum 
non  possum,  quin  moneam,  ut  cuique  individuo  ap- 
tissimum anni  tempus  eligatur.  Quod  quam  pericu- 
losum sit,  negligere,  tristi  exemplo  monuisse  me  non 
poenitebit. 

Vere,  tempestate  valde  inconstanti,  in  muliere 

triginta  fere  annorum,  quae  aliquot  jam  tempus  valde 
rheumatismo  laborabat,  neglecta  cura  prophylactica, 
ceratotomia  in  oculo  sinistro,  in  dextro  sclerotico- 
nyxis  instituebatur.  Tertio  die  post  operationem 
factam,  etsi  saepe  venesectio  instituebatur,  atque 
antiphlogistica  remedia  accommodata  in  usum  vo- 
cabantur, oculus  sinister  chemosi  affectus  erat,  atque 
tumidus  ex  orbita  prominebat } brevi  ophthalmo- 
blennorrhoea  cum  suppuratione  bulbi  sequebatur. 
Deinde  cum  tempestati  humidae  atque  frigidae  ae- 
stus succederet,  mulier  antiphlogisticis  valde  debi- 
litata in  febrem  nervosam  incidit,  atque  die  vicesimo 
post  operationem  institutam  vita  defuncta  est. 

ab  Esenbeck  jun.,  cujus  excursionibus  botanicis  etiam 
interfui.  In  encyclopaedia  et  mcthodologia  medica  atque 
in  historia  medicinae  critica  Illustr.  WiNDisCHMANN,  in 
osteologia  et  syndesmologia,  et  in  anatomia  speciali  se- 


eundum  praeparata  Illustr.  Weber,  praeceptores  mihi 
fuerunt.  Physiologiam  hominis  atque  animalium  Illustr. 
Mueller,  anatomiam  generalem  et  specialem  Illustr. 
Maier,  pathologiam  generalem,  liygieinem,  materiam  me- 
dicam, Galeni  librorum  de  locis  affectis  explicationes 
latina  lingua  habitas  atque  hodogeticen  medicam  Illustr. 
Harless  mihi  tradiderunt.  Hippocratis  aphorismos  Illustr. 
EnTsEMOSER  mihi  interpretatus  est.  Praelectionibus  de 
therapia  generali  atque  speciali,  morbis  psychicis  Illustr. 
Nasse,  de  pathologia  et  therapia  morborum  chirurgico- 
rum, ossium  luxationibus  atque  fracturis,  fasciis  et  deli- 
gationibus  chirurgicis,  operationibus  chirurgicis  instrumen- 
tisque ad  eas  perficiendas  necessariis  Illustr.  A Waltjier 
diligenter  interfui. 

Per  quatuor  semestria  praelationibus,  de  quibus  retuli, 
frequentatis,  in  almam  litterarum  universitatem  Berolinen- 
sem  profectus  sum,  ibique  a Rectore  Magnifico  Bethmann- 
IiOLLWEG  numero  civium  academicorum  adseriptus  et  a 
Decano  spectabili  1\udolpiii  anno  MDCCCXXVIII.  mense 
Maji  in  album  relatus  sum.  Frequentavi  praelectiones 
Illustr.  Casper  de  infantium  morbis,  Illustr.  XVagener 
de  medicina  lorensi,  Illustr.  Jltngken  de  oculorum  mor- 
bis, Illustr.  Sciilemm  de  exercitationibus  aciurgicis.  In 
arte  obstetricia  tam  theorclica  quam  practica  Illustr.  Kluge 
atque  Illustr.  de  Siebold  duces  mihi  fuerunt.  Sub  auspi- 
ciis Illustr.  Bartels  in  clinico  medico  charitatis  praxin 
medicam,  Illustr.  DE  Graefe  in  clinico  chirurgico- 
ophthalmiatrico  atque  Illustr.  1\UST  in  clinico  chirurgico 
charitatis  atque  in  policlinico  praxin  chirurgicam  exercui. 

Tentaminibus  et  examine  rigoroso  coram  gratioso 
medicorum  ordine  rite  superatis,  spero,  fore  ut,  disser- 
tatione thesibusque  palam  defensis,  summi  in  medicina 
et  chirurgia  honores  mihi  impertiantur. 


THESES  DEFENDENDAE. 


i. 

Inter  omnes  recentioris  aetatis  scholas  Schellingiana 
maxime  praecellit  atque  medicinae  studio  profuit. 

II. 

Orthopaedia  non  solum  corporis  formae  sed  etiam 
sanitati  prodest. 

III. 

Sectio  alta  sectioni  laterali  interdum  praeferenda  est. 

VI. 

Cuique  animi  functioni  certus  locus  in  cerebro  est 

V. 

Partus  imperfectus  agrippinus  matri  atque  infanti 
interdum  non  tantopere  nocet,  quam  perfectus. 

VI. 

De  nervorum  regeneratione  non  dubitandum  est. 


